《送刘景元侍讲使交南》
明代·程敏政

天子龙飞天九重，恩覃率土如春浓。词臣宣命向南粤，一函紫诰金泥封。

都城二月东风缓，祖道初开柳芽短。行色遥临铜柱标，奎光预烛皇华馆。

两袖天香到日南，随处山川消瘴岚。楼船钲鼓蔽江下，想见蕃王迎使骖。

我闻交人最狂悖，解侦中原图向背。重译曾输白雉来，移书谩数青苗罪。

多君系出刘更生，正色昌言人所惊。要令绝域献忠款，非子孰堪当此行。

岭贽蛮琛随入贡，荷庆何人比麟凤。贮橐应无薏苡谗，吟囊岂待鸡林重。

容易恩光遍海涯，今皇圣德似重华。经帏史局需才彦，及早来归星汉槎。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。